# Додаток XIV

# НЕТЕХНИЧКИ ПРЕГЛЕД





**Друштвото за Заштита на Животната Средина „ЕКО-ТЕАМ“ ДОО, Скопје**

**Барање за А интегрирана еколошка дозвола**

**ОПШТИ ПОДАТОЦИ**

СОДРЖИНА:

[Додаток XIV 1](#_Toc34223979)

[НЕТЕХНИЧКИ ПРЕГЛЕД 1](#_Toc34223980)

[15.1. Општи податоци за инсталацијата 3](#_Toc34223981)

[15.2. Опис на инсталацијата, нејзините технички делови и директно поврзани активности 4](#_Toc34223982)

[15.3. Управување и контрола на инсталацијата 5](#_Toc34223983)

[15.4. Суровини и помошни материјали, други супстанции и енергии употребени или произведени во инсталацијата 7](#_Toc34223984)

[15.5. Ракување со материјалите 7](#_Toc34223985)

[15.6. Емисии 8](#_Toc34223986)

[15.7. Состојби на локацијата и влијанието на активноста 9](#_Toc34223987)

[15.8. Опис на технологиите и другите техники за спречување или доколку тоа не е можно намалување на емисиите на загадувачките материи 9](#_Toc34223988)

[15.9. Места на мониторинг и земање на примероци 10](#_Toc34223989)

[15.10. Еколошки аспекти и најдобри техники 12](#_Toc34223990)

[15.11. Програма за подобрување 14](#_Toc34223991)

[15.12 Опис на други планирани превентивни мерки 15](#_Toc34223992)

[15.13 Ремедијација, престанок со работа, повторно започнување со работа и грижи по престанок на активностите 15](#_Toc34223993)

## **15.1. Општи податоци за инсталацијата**

Друштвото за Заштита на Животната Средина „ЕКО-ТЕАМ“ ДОО Скопје, пристапи кон изработка на Барање за добивање на А интегрирана еколошка дозвола до Минстерството за животна средина и просторно планирање во согласност со барањата на законската регилатива.

Друштвото ЕКО-ТЕАМ ДОО Скопје е основано на 26.06.2008 год., една од основните дејности на Друштвото е управување и постапување со опасен и неопасен отпад. Во текот на своето работење компанијата употребува сопствена опрема и возила, применува напредни технолошки методи и постапки во областа на управување и постапување со отпадот и заштита на животната средина.

Компанијата поседува дозволи за вршење на дејност издадени од Министерстворо за животна средина и просторно планирање на Република Македонија.

* Дозвола за вршење на дејност – Складирање и третман на отпад;
* Дозвола за вршење на дејност – Собирање и транспортирање на комунален и други видови на неопасен отпад;
* Дозвола за вршење на дејност – Дозвола за Собирање и транспортирање на опасен отпад;

Изборот на процесите за третман на опасен и неопасен отпад е базиран на најдобрите достапни техники за обработка на отпад и овозможуваат употреба на опрема која може да се користи како постојана поставка во постоечката инсталација или времено на локациите на самото место на настанување на отпадот.

Постоечката инсталација, е во сопственост на Друштвото за Заштита на Животната Средина, „ЕКО-ТЕАМ“ ДОО, Скопје се наоѓа во склоп на индустриската зона „Рудници и Железарница Скопје “ на територијата на општина Гази Баба, Скопје.

Површината на објектот изнесува 2.663 m2, со дворно место. Општина Гази Баба се простира во источниот дел на скопската котлина и на градот Скопје во горниот тек на реката Вардар. Пречникот на простирање на Општината во правец исток – запад изнесува 10 km, а во правец север – југ 15 km. Општина Гази Баба се граничи со скопските општини Бутел и Чаир на север, на запад со Центар и Аеродром, на југ со Илинден и Петровец и на исток со Арачиново и Липково.

## **15.2. Опис на инсталацијата, нејзините технички делови и директно поврзани активности**

Во согласност со Правилникот за начинот и условите за складирање на отпад како и условите што треба да ги исполнуваат локациите на кои што се врши складирање на отпад („Службен весник на Република Македонија“ бр. 29/2007), инсталацијата за складирање на опасен и неопасен отпад „ЕКО-ТЕАМ“ ДОО Скопје ги исполнува основните услови за управување и постапување со отпад.

Собирањето и транспортот на отпадот го извршува обучен персонал кој работните активности ги извршува по дефинирани работни постапки и работни упатства со употреба на специјални возила во кои е инсталирана опрема која спречува расфрлање, излевање односно испаѓање на отпад, посебно внимание се посветува на превземањето односно ракувањето со опасен отпад. Транспортот се извршува со возила кои поседуваат опрема за спречување на излевање на отпад, емисија на бучава, прашина или непријатна миризба. Се извршува редовен сервис, возилата поседуваат ажурирани исправи и сертификати согласно барањата на законската регулатива и за дел од возилата се следат насоките согласно European Agreement concerning the International Carriage of Dangerous Goods by Road (ADR).

Со реконструкцијата на објектот е предвиден систем од заштитни канали и собирна шахта како превентивна мерка од непредвидени излевања на опасен течен отпад во работната средина.

Постапките за третман на отпад се поделени во две основни поделби зависно од крајната намена на преработениот отпад и тоа на операции за понатамошна размена и преработка и операции пред конечно отстранување на отпадот. Во инсталацијата се применуваат неколку процеси за третман на опасен и неопасен отпад:

* Процеси на третман OR;
* Процеси на третман OD;
* Биоремедијација на земјиште;

Процесите на обработка на отпад именуван со интерната ознака OR или Размена на отпадот заради подложување на некоја од операциите наведени во точките од R1 до R11, се подготвителни постапки и активности за пред-третман кои овозможуваат подобрување на карактеристиките на отпадот. На тој начин отпадот е подготвен за понатамошен негов третман со цел повторна негова употреба и корисна намена на неговите карактеристики. Генерално, но не и задолжително процесите опфаќаат физичко-механички постапки како, селектирање, раздвојување , групирање на отпад со слични карактеристики, одвојување на различни фази, третман со потисна преса, ситнење на отпад, и слично.


Процесите на обработка на отпад именуван со интерната ознака, ОD Физичко-хемиски третман од кој произлегуваат финални соединенија или смеши кои се отстрануваат со некоја од операциите од D1 до D12, ги опфаќа постапките за пред-третман со цел да се добие излез - кој може безбедно да се отстрани без понатамошни последици врз животната средина или здравјето на луѓето .

## **15.3. Управување и контрола на инсталацијата**

Во компанијата „ЕКО ТЕАМ“ ДОО Скопје процесниот пристап претставува основа на системот за управување со квалитет и заштита на животната средина. Процесниот пристап се заснова на начело за ефикасно управување на Друштвото потребно е да се утврдат меѓусебно поврзаните активности односно процеси и со нив да се управува едноставно, ефикасно и јасно. Многу често резултатите од еден процес се влезни податоци на друг процес така што систематско дефинирање на процесот и интеракција на процесите се основната цел на процесниот пристап.

Континуирано подобрување на дел од системот за управување со квалитет е обезбедено со модел за управување со квалитетот на процесот како што е прикажано на сликата подолу.

Систем за управување со квалитет и животната средина



Кругот **PDCA** може накратко да се објасни на следниот начин:

Планирање (**P**lan) – да се постават цели на системот, неговите процеси и ресурсите потребни за остварување на резултати во соглсност со барањата на клиентите и политиката на Друштвото и воедно да се утврди и да работи на ризиците и можностите.

Спроведување (**D**o) – да се примени се што било планирано;

Проверка (**C**heck) - да се следат и мерат поцесите и создадените производи и услуги во согласност со политиката, целите, барањата и планираните активности и да се прикажат резултати;

Постапување (**A**ct) – по потреба да се превземат активности за подобрување на перформансите;

Описот на меѓусебната интеракцијата на основните процеси е илустриран преку постапките на Системот за управување со квалитет и заштита на животната средина, а нивната листа е содржана во документот Главна листа на документирани информации.

Процесите се пропишани како документирани информации.

Органограмот на компанијата ја отсликува внатрешната организација на компанијата согласно видот и природата на работите кои се извршуваат.

**Оператива**  
(Раководител на оператива)

**Служба за Животна средина**  
(инженер за животна средина, администратор)

**Сметководство и финансии**   
(аутсорсинг)

**Техничка служба**(Машински инженер)

**Оператива**(возачи оператори, работници оператори)

**ДИРЕКТОР**

Органограм

## **15.4. Суровини и помошни материјали, други супстанции и енергии употребени или произведени во инсталацијата**

Друштвото за Заштита на Животната Средина ЕКО-ТЕАМ ДОО Скопје при своето работење користи сопствена опрема и применува напредни технолошки методи и постапки во областа на управување и постапување со отпад и заштита на животната средина.

Основните суровини кои се користат се опасен и неопасен отпад кој компанијата го презема и складира на локацијата и спроведува третман, со цел спречување на негативните влијанија на отпадот во животната средина.

Во продолжение табела во која е прикажана листата на основни суровини:

|  |  |  |
| --- | --- | --- |
| # | **Суровина** | **Употреба** |
| 1 | **Неопасен отпад** | Третман на неопасен отпад |
| 2 | **Отпад што содржи опасни супстанции** | Третман на опасен отпад |
| 3 | **Горива, масла и масти** | Машини и опрема |
| Горивo за механизација за транспорт, возила камиони дополнителна опрема |
| Подмачкување на машини и опрема |
| 4 | **Електрична енергија** | Работа на опрема и постројки |
| Осветлување, затоплување и ладење на работни простории |
| 5 | **Вода** | Работа и постројки за третман |
| Санитарни и хигиенски потреби |
| 6 | **Хемикалии** (бази, киселини, одмастувачи, коагуланти, флокуланти, демулгатори, средства за дезинфекција, прашоци и хигенски средства) | Преработка на отпад, Чистење и одржување на работни површини и опрема |

## **15.5. Ракување со материјалите**

За потребите на Друштвото за Заштита на Животната Средина ЕКО-ТЕАМ ДОО Скопје каде се одвиваат неколку процеси за третман на неопасен и опасен отпад потребно е набавка на суровини и нивно соодветно складирање. Ракувањето со материјалите детално е опишано во Додаток V.

## **15.6. Емисии**

Веројатните влијанија врз животната средина на инсталацијата за собирање, складирање и третман на опасен и неопасен отпад на друштвото за заштита на животната средина ЕКО-ТЕАМ ДОО, се разгледуваат во три фази:

* Фаза на реконструкција;
* Оперативна Фаза;
* По престанок на работа на инсталацијата;

Во продолжение следи табела со опис на веројатните влијанија врз животната средина во главните фази.

Опис на веројатните влијанија врз животната средина

| **Опис на потенцијално влијание** | **Фаза на реконструкција** | **Оперативна фаза** | **Престанок со работа** |
| --- | --- | --- | --- |
| Емисија на прашина, суспендирани честички | √ | **х** | **х** |
| Емисии на издувни штетни гасови од стацинарни извори, механизација и возила | √ | √ | **х** |
| Емисии на отпадна вода во површинска и подземна вода | **х** | **х** | **х** |
| Емисии на отпадна вода во канализационен систем | **х** | **√** | **х** |
| Емисии во почва | **х** | **х** | **х** |
| Бучава и вибрации | **√** | **√** | **х** |
| Влијанија врз биодиверзитет | **х** | **х** | **х** |
| Промена на пределски карактеристики | **х** | **х** | **х** |
| Загрозување на културно-историско наслество | **х** | **х** | **х** |
| Создавање на отпад | **√** | **√** | **х** |
| Ризик од хаварии | **х** | **√** | **х** |
| Создавање на нови работни места | **х** | **√** | **х** |

**Легенда:**

(√ )– влијание со веројатност да се појави;

(Х)– влијание со многу мала веројатност да се појави (т.е. не се очекува);

## **15.7. Состојби на локацијата и влијанието на активноста**

Согласно Законот за квалитет на амбиентен воздух (“Службен весник на РМ“ бр. 67/04, 92/07, 35/10, 47/11, 100/12, 163/13) и подзаконските акти, кои произлегуваат од него, емисиите во воздухот се категоризираат во: емисии од котли, точкасти емисии од стационарни и мобилни извори и потенцијални и фугитивни емисии. При процесот на реконструкција и во оперативната фаза на инсталацијата не се очекуваат емисии во воздух.

Процесите кои се предвидени се затворени технолошки процеси и се одвиват во самиот погон, емисии во животната средина на штетни гасови и суспендирани честички не се очекуваат. Од споменатите процеси, физичко-хемиска обработка на течен отпад кој содржи органски или неоргански онечистувања, процес на двофазна/трофазна сепрација со центрифугирање, се очекува појава на емисии на миризба, поради тоа што процесот подразбира ракување и третман на материи кои имаат специфичен мирис, но овие процеси се јавуваат само во одредени фази од процесот, тие се во рамки на работната средина, концентрациите ќе бидат следени од страна на операторот на инсталацијата во согласност со законски пропишаните норми.

## **15.8. Опис на технологиите и другите техники за спречување или доколку тоа не е можно намалување на емисиите на загадувачките материи**

Системот за управување со заштитата на животната средина и социјалната околина претставува постепено усовршување односно подобрување на животната средина и социјалната околина. Повеќето проектни активности имаат потенцијал да создадат влијанија врз животната средина и врз социјалната околина. Таквите влијанија можат да варираат од незначајни до многу значајни и од краткорочни до долгорочни.

Скоро сите влијанија можат да бидат намалени преку имплементирање на ефективно подобрување/мерки за ублажување.

Ефективните мерки за ублажување се оние, кои се дизајнирани за намалување на постоечките или предвидени влијанија од поединечните активности. Мерките за ублажување можат да бидат ефективни само доколку се применуваат соодветно и доколку се воспостави следење на нивната имплементација, за да се осигура дека мерката резултира со планираниот ефект.

Компанијата ЕКО-ТЕАМ ДОО, Скопје ги превзема сите потребни активности да секој вработен кој доаѓа во контакт со отпад, ракува со отпад или учествува во процесите за третман на отпад е едуциран и обучен за работа со потребните препарати и уредите со кои ќе ракува. На годишно ниво се изработува план за едукација на вработените, согласно со описот и проценките на ризик на работните места. Сите вработени поминуваат редовни обуки за безбедност и здравје при работа, против пожарна заштита и обука за прва помош како и обуки за компетентност во согласност со законската регулатива. Сите вработени без исклучок, при манипулирање со отпад се обврзани да носат пропишана лична заштитна опрема. Процесите се извршуваат со континуиран надзор на одговорен персонал за управување и постапување со отпад кој континуирано информира за состојбата на терен и во објектот. Објектот на инсталацијата за собирање и третман на опасен и неопасен отпад на Друштвото за Заштита на Животната Средина „ЕКО-ТЕАМ“ ДОО Скопје е постоечки, и не се планираат посериозни градежни активности. Се планираат интервенции и зафати со цел правилно инсталирање на технолошката опрема и правилно да се воспостави процесот, како и уредување со преградни ѕидови на дел од просторот.

Еднa од мерките за време на оперативната фаза на инсталацијата е примена на законската регулатива и преземање на сите потребни мерки во однос на безбедност и здравје при работа. Континуиран надзор на технолошкиот процес, континуирана едукација и обука на вработените со цел да се зголеми компетентноста на работниот кадар во однос на управувањето со отпад, со цел да се избегне, спречи или ублажи ефектот на несакани технолошки катастрофи или било какви несакани инциденти на постројките, со што би се избегнале несреќи и хаварии.

ЕКО-ТЕАМ ДОО, Скопје е сертифицирана компанија согласно меѓународните стандарди ISO 9001 и ISO 14001 со воспоставен систем за управување со квалитет и заштита на животната средина. Дејностите на компанијата се извршуваат по пропишани постапки поткрепени со работни упатства и слична документација која овозможува следливост во работењето на вработените. Тенденција на компанијата е системот континуирано да се усовршува и подобрува.

## **15.9. Места на мониторинг и земање на примероци**

Согласно предложените мерки за намалување на влијанијата врз животната средина потребно е континуирано следење на емисиите во медиумите на животната средина. На инсталацијата нема стационарни извори. Постројките за третман на отпад за својата работа користат електрична енергија, со што емисија на штетни гасови не се очекува.

Во процесите за физичко-хемиски третман на течен опасен отпад се очекува издвојување на количества вода односно водена фаза. Понатамошното третирање на овие количества зависи од својствата. Водената фаза по потреба се третира со други постапки на обработка и третман. рН вредноста мора да биде помеѓу 6,5-9,0. Квалитетот на количеството издвоена вода по третманот се проверува, и испушта доколку ги задоволува граничните вредности дефинирани во Законската регулатива, Правилникот за условите, начинот и граничните вредности на емисија за испуштањето на отпадните води по нивното прочистување, начинот на нивно пресметување, имајќи ги во предвид посебните барања за заштита на заштитените зони.

Испуштањето на отпадната вода во канализациониот систем ќе се следи со испитување на земен примерок од местото пред испуст во канализациониот систем на индустриската зона „Рудници и Железарница Скопје“. Мерното место е идентификувано како **AWW 1.**

Во оперативната фаза по инсталирање на опремата и спроведувањето на технолошкиот процес можни се извори на бучава со различен интензитет, кои ќе потекнуваат од уреди кои се дел од постројките вклучени во процесот (на пр. пумпи, уреди за ладење, центрифуга и сл). Новата опрема која ќе биде набавена и инсталирана ќе ги задоволува современите барања и стандарди за производство на тивки уреди и нивната работата нема да ги надминува граничните вредности за ниво на бучава. Интензитетот на бчавата се очекува да е непостојан, постројките ќе бидат поставени во изолиран затворен објект. Нивото на бучавата се очекува да биде во рамките на граничните вредности дозволени за изложеност на бучава во работната средина.

Согласно класификацијата на подрачјата според степенот на заштита од бучава проектните активности односно локацијата на инсталацијата спаѓа во подрачје од IV степен на заштита од бучава.

Подрачје со IV степен на заштита од бучава е подрачје каде се дозволени зафати во околината, кои можат да предизвикаат пречење со бучава, подрачје без станови, наменето за индустриски и занаетчиски или други слични производствени дејности, транспортни дејности, дејности за складирање и сервисни дејности и комунални дејности кои создаваат поголема бучава.

Според Правилникот за локациите на мерните станици и мерните места („Службен Весник на РМ“ бр.120/2008), мерните места за следење на нивото на бучава се лоцирани на граница на инсталацијата.

| **Мерно место** | **Географски координати** |
| --- | --- |
| **МP1**  ( Север-Запад ) | 42° 0'42.61"S |
| 21°28'25.38"I |
| **МP2**  ( Север-Исток ) | 42° 0'41.82"S |
| 21°28'27.85"I |
| **МP3**  ( Југ-Запад ) | 42° 0'39.89"S |
| 21°28'29.84"I |
| **МP4**  ( Југ-Исток ) | 42° 0'40.98"S |
| 21°28'26.03"I |

## **15.10. Еколошки аспекти и најдобри техники**

Изборот на процесите во инсталацијата „ЕКО-ТЕАМ“ ДОО Скопје за третман на опасен и неопасен отпад е базиран на најдобрите достапни техники за обработка на отпад и овозможуваат употреба на опрема која може да се користи како постојана поставка во постоечката инсталација или времено на локациите на самото место на настанување на отпадот.

Документи кои се разгледувани и прифатени при креирање на основниот проект за реконструкција и набавка на опрема и постројки се:

* Reference Document on Best Available Techniques for the Waste Treatments Industries (Industrial Emissions Directive 2010/75/EU); 2016 European IPPC Bureau;
* Reference Document on Best Available Techniques for the energy efficiency; 2008, European IPPC Bureau;
* Reference Document on Best Available Techniques on Emissions Storage; July 2006, European IPPC Bureau;
* ТЕХНИЧКИ УПАТСТВА ЗА НАЈДОБРИТЕ ДОСТАПНИ ТЕХНИКИ ЗА ТРЕТМАН НА ОТПАДНИ ГАСОВИ И ОТПАДНИ ВОДИ, Март 2012, МЖСПП;
* ИСКЗ – СЕКТОРСКО УПАТСТВО ЗА ТРЕТМАН НА ОТПАДНИ ВОДИ И ОТПАДНИ ГАСОВИ, Зајакнување на управувањето со животната средина, Проект финансиран од ЕУ, раководен од Европската агенција за реконструкција, 2007, МЖСПП;

Оцената на аспектите и дефинирање на влијанието врз животната средина, како и разбирање на овие влијанија претставува основа за целокупниот систем за управување со животната средина. Клучното прашање е разбирањето на разликата помеѓу аспекти и влијанија врз животната средина. **Аспект на животната средина** е составен дел од активностите кои со животната средина можат взаемно да делуваат, а **влијанието врз животната средина** е секоја промена во околината (без разлика дали е позитивна или негативна), која е целосно или делумно резултат на активностите. Влијанието е конечна промена во животната средина, а аспектите на животната средина е она што ја предизвикува оваа промена.

Самата постапка може да се разгледа низ следните активности:

1. Постапка на утврдување на аспектите на животната средина;
2. Разгледување на аспектите во однос на дејноста (Регистар на аспекти);
3. Утврдување на значајноста на аспектите на животната средина;
4. Поврзување на аспектите со соодветните влијанија;
5. Процена на значајноста на влијанијата врз животната средина;
6. Одредување на приоритети според значајноста на влијанието врз животната средина;
7. Ажурирање (промена и дополнување) на Регистарот на аспекти;
8. Обезбедување на постапката на разгледување на значајните влијанија, при утврдувањето на целите за управување на животната средина.

Компанијата „EKO-ТЕАМ“ ДОО Скопје по извршена оцена (преглед) на сите минати, сегашни и предложени активности, производи и услуги идентификува влијанија врз животната средина. Посебен акцент е ставен на итните/вонредни состојби кои би предизвикале или би имале потенцијал да предизвикаат загадување на животната средина. Идентификувани се следните влијанија:

* *Влијанија на воздухот* - (емисии во атмосферата на: издувни гасови, испарливи органски соединенија, фугитивна прашина, штетни, отровни материи - фреон, жива, азот);
* *Влијанија на површински води* – (емисија на: отпадни технолошки води, хемикалии, масла, течен опасен отпад;
* *Влијанија на подземни води* – (излевање на фекална вода, излевање на технолошки отпадни води и отпаден талог;
* *Влијанија на вода во канализација* – (испуштање на отпадни технолошки води);
* *Влијанија на почвата* – (излевање на масло, излевање на фекална вода, излевање на технолошки отпадни води и отпаден талог, излевање на нафта/мазут/бензин, излевање на хемикалии, излевање на опасен течен отпад, емисија на аеросоли, растурање на цврст опасен и неопасен отпад);
* *Зголемено ниво на бучава во животната средина* – емисија на бучава во животната средина
* *Нејонизирачко зрачење* - електромагнетно зрачење од електронски и електрични канцелариски уреди;
* *Намалување на необновливи ресурси (*употреба на вода, електрична енергија, хартија, плин*)*;
* *Промена на микро-килима* - емисија на топлина;
* *У ништување на озонската обвивка* - (емисија на фреон);
* *Создавање на цврст неопасен отпад* – (отпадна хартија, комунален отпад, отпадни крпи, сунѓери, отпадна амбалажа);
* *Создавање на цврст опасен отпад* – (отпадна амбалажа, отпадни тонери, отпадни неонки, отпадни филтри за воздух и уље, отпадни гуми, отпадни црева, каиши, отпадна ЛЗО, отпад од абсорбенси, отпадни крпи);
* *Создавање на течен опасен отпад* – (отпадно моторно масло, отпаден талог, отпад од абсорбенси, отпадни хемикалии, замастен талог) ;
* *Создавање на течен неопасен отпад* – (отпадни талози и води од чистење на атмосферски и фекални канализации);

Аспектите се идентификуваат и оценуваат по различните влијанија кои реално претставуваат опасност за животната средина, но оценувањето се врши и врз основа на законските и други пропишани барања за секој од медиумите во животната средина односно во воздух, вода и во почва. Потребно е редевно следење на измените во законаката и останатите регулативи и при тоа да се препознаат нови потенцијални влијанија кои ќе се идентификуваат и притоа ажурираат во Регисарот на аспекти на животната средина (LIS EТ 11-1).

## **15.11. Програма за подобрување**

Друштвото за Заштита на Животната Средина „ЕКО-ТЕАМ“ ДОО, Скопје постојано работи во насока на заштита на животната средина. Планира активности со цел подобрување на оперативниот план и напредно управување со аспектите на животната средин. Активностите на инсталацијата се поврзани со управување и постапување со отпад преку дефинирани процеси што опфаќаат собирање, складирање, третман на опасен и неопасен отпад,

Со цел имплементирање, одржување, и постојано подобрување на заштитата на животната средина, Изработена е Програма за подобрување која ги опфаќа следните активности:

* Подобрување на технолошки и работни процеси,
* Унапредување на компетентност,
* Управување со отпадни води,
* Управување со ризици.

## **15.12 Опис на други планирани превентивни мерки**

Појавата на хаварија е непланиран или несекојдневен настан предизвикан од небрежност, природна катастрофа во услови на делумно или целосно изгубена контрола врз процесот на производство или манипулација, кој е ограничен просторно и временски, а истиот може да има штетно дејство врз човековото здравје и животната средина.

Друштвото за Заштита на Животната Средина „ЕКО-ТЕАМ“ ДОО Скопје врши идентификување и проценка на ризици кои можат да произлезат од работниот процес и кои можат да предизвикаат штетни влијанија во животната средина и врз здравјето на луѓето. Идентификувани се следните потенцијални итни ризични ситуации:

* Излевање, истекување на опасен отпад, излевање на средства кои содржат опасни супстанции;
* Емисија на штетни гасови, пожар во магацин за складирање на опасен отпад;
* Пожар;
* Земјотрес;

Во продолжение табела, регистар на можните ризици и превентивни мерки за нивно спречување:

Согласно Планот за заштита на објектот формирана е единица за заштита и спасување која се активира согласно документ План за Мобилизација.

Неопходно е следење и почитување на мерките во документацијата со цел да се избегне евентуална појава на хаварии, пред се пожари од поголеми размери кои би влијаеле негативно, како по работната, така и по животната средина поради: емисија на штетни полутанти во воздухот, материјални штети и човечки жртви.

## **15.13 Ремедијација, престанок со работа, повторно започнување со работа и грижи по престанок на активностите**

Доколку дојде до престанок со работа и затварање, постројките ќе бидат демонтирани и отстранети. Демонтажата на постројките и санација на локацијата на која се наоѓаат ќе се врши во согласност со прописите кои ќе бидат важечки во моментот кога тоа евентуално би било актуелно.

Во случај да настанат непредвидени услови кои би барале престанок на работата и затварања на постројките, сопственикот на постројките во согласност со законските прописи ќе ги спроведе сите потребни мерки со цел избегнување на ризик од загадувања или опасност по човечкото здравје и санација на локацијата со примена на спречување на влез на неовластени лица во погонот (ограда, видео надзор, обезбедување и друго) и со периодични проверки и по потреба чистење на канализациониот систем и уредите за обработка на отпадните води на локацијата. Не се предвидени дополнителни мерки после затварањето.

Мерките и постапките во случај на затварање и престанок со работа ќе се дефинираат со План за затварање на постројката во кој треба да се вклучи следното: отстранување на суровините, помошни материи, производи и полупроизводи и опасни материјали од погонот, складиштето и помошните постројки, чистење и отстранување на останатиот материјал од погонот, резервоарот, цевководот, системот за снабдување со помошни материјали и складиште како и рециклирање и/или згрижување на отпад.